ORDE do 13 de marzo de 2009 pola que se regula o réxime de concesión de subvencións aos concellos de Galicia de menos de 10.000 habitantes para o desenvolvemento de actividades deportivas no ano 2009, e se procede á súa convocatoria.
CONSELLERÍA DE CULTURA E DEPORTE — III. OUTRAS DISPOSICIÓNS — 25/03/2009

O Estatuto de autonomía de Galicia, Lei orgánica 1/1981, do 6 de abril, recolle, no seu artigo 27.22º, a competencia da Comunidade Autónoma de Galicia en materia de promoción do deporte en réxime de exclusividade.
En virtude desta competencia, a Lei 11/1997, do 22 de agosto, xeral do deporte de Galicia, establece que a Administración autonómica promoverá o deporte de simple actividade ou participación, así como a actividade deportiva desenvolvida por persoas en que concorran circunstancias especiais por razón de idade, condición física, psíquica ou situación persoal que exixan da Administración pública unha consideración e atención diferenciada do resto dos practicantes da actividade deportiva para facilitar a súa plena integración social. Tamén fomentará os deportes autóctonos tradicionais de Galicia.
A mesma lei prevé, así mesmo, a participación doutros ámbitos da Administración pública, establecendo que a Administración local procurará considerar dentro dos seus plans ou programas de actuación a promoción e o fomento da actividade deportiva.
O Decreto 232/2005, do 11 de agosto, modificado polo Decreto 454/2005, do 1 de setembro, fixa a estrutura orgánica dos departamentos da Xunta de Galicia e atribúelle á Consellería de Cultura e Deportes as competencias da Comunidade Autónoma en materia de deportes.
Un dos obxectivos da Dirección Xeral para o Deporte é acadar, a través dos seus proxectos, a xeralización da práctica deportiva e a consolidación da igualdade de oportunidades no deporte, en particular con políticas que promovan a incorporación das mulleres á práctica deportiva, que incidan na promoción con colectivos de persoas con discapacidades e que fomenten os deportes minoritarios entre a poboación. Así mesmo, estes obxectivos pódense acadar coa participación doutras administracións públicas, entre elas a Administración local, sobre todo tendo en conta as especiais circunstancias do asentamento da poboación galega, na súa maioría en núcleos de menos de 10.000 habitantes, que dificultan a programación destas actividades e precisan un especial apoio.
No procedemento administrativo asociado a esta orde destaca a intención de facilitar ao máximo o contacto dos potenciais beneficiarios coa Administración autonómica, finalidade que explica a intervención dos servizos administrativos de Deportes das delegacións provinciais da Consellería de Cultura e Deporte.
Nos orzamentos xerais da Consellería de Cultura e Deporte existe crédito axeitado e suficiente para as axudas que son obxecto desta convocatoria.
Polo exposto, e en uso das facultades que teño atribuídas ao abeiro do Decreto 213/2005, do Consello da Xunta de Galicia, do 3 de agosto de 2005,
DISPOÑO:
Artigo 1º.-Obxecto.
1. Esta orde ten por obxecto establecer as bases reguladoras de concesión de subvencións e a súa convocatoria pública para o fomento de programas de actividades físico-deportivas que promoven os concellos de Galicia de menos de 10.000 habitantes que se leven a cabo entre o 1 de xaneiro e o 15 de outubro do ano 2009.
2. A concesión das subvencións ás que se refire esta orde efectuarase en réxime de concorrencia competitiva, baixo os principios de publicidade, obxectividade, transparencia, igualdade, eficacia e eficiencia.
Artigo 2º.-Beneficiarios.
1. Poderán ser beneficiarios destas subvencións os concellos de Galicia que conten no último padrón municipal cun número de habitantes de menos de 10.000 habitantes e, logo de presentar a solicitude, resulten seleccionados segundo o establecido nesta orde.
2. Non poderán obter a condición de beneficiarios das subvencións reguladas nestas bases os concellos en que concorra algunha das circunstancias sinaladas nos puntos 2 e 3 do artigo 10 da Lei 9/2007, do 13 de xuño, de subvencións de Galicia.
Artigo 3º.-Actuacións subvencionables.
1. Serán actuacións subvencionables os proxectos presentados que inclúan algunha das seguintes liñas de actuación:
a) Fomento de actividades deportivas dirixidas á incorporación da muller na actividade física.
b) Fomento da actividade na terceira idade.
c) Fomento dos deportes de integración.
d) Fomento do deporte tradicional.
e) Fomento da actividade física para a saúde.
2. Consideraranse gastos subvencionables os gastos correntes que deriven da realización do proxecto presentado, entre os cales se inclúen:
-Aluguer de instalacións deportivas.
-Gastos de transporte.
-Gastos de publicidade e imprenta.
-Material funxible inherente ao desenvolvemento do proxecto.
3. Non son conceptos subvencionables para os efectos desta orde os referidos ao persoal, a bens inventariables e de investimento, os xuros debedores das contas bancarias, recargas e sancións administrativas, nin gastos de procedementos xudiciais, e os que sinala o artigo 29.8º da Lei 9/2007, do 13 de xuño, de subvencións de Galicia.
Artigo 4º.-Financiamento orzamentario.
1. A concesión das axudas previstas nesta orde serán atendidas con cargo á aplicación 12.04.441A.460.0, dos orzamentos da Comunidade Autónoma galega para o ano 2009, cun límite de 250.000  (douscentos cincuenta mil euros). Este crédito poderá ser aumentado á vista do número e relevancia das solicitudes e sempre que exista crédito na aplicación orzamentaria procedente de incrementos, segundo o previsto no artigo 31 da Lei 9/2007, de subvencións de Galicia.
2. En ningún caso o importe da subvención será superior ao 50% dos gastos necesarios para a realización do programa de actividades, que poderá contar, así mesmo, con outros financiamentos de administracións ou entes públicos, sen que en ningún caso excedan a contía do 100% do custo da actividade.
3. As axudas concedidas non excederán en ningún caso a contía de 8.000 euros e non serán inferiores a 1.000 euros. A comisión de valoración proporá a denegación daquelas solicitudes que, tras a súa valoración non acaden a cantidade de 1.000 euros.
Artigo 5º.-Solicitudes, documentación e prazo.
1. As solicitudes de subvención formularanse nos impresos oficiais, segundo o modelo que se xunta como anexo I nesta orde. Só se admitirá unha solicitude por concello.
2. Presentaranse nos rexistros das delegacións provinciais da Consellería de Cultura e Deporte ou ben por calquera das formas previstas no artigo 38.4º da Lei de réxime xurídico das administracións públicas e do procedemento administrativo común.
3. As solicitudes deberán ir xunto da seguinte documentación:
a) Proxecto que conteña:
-Datos básicos do concello.
-Descrición da poboación potencial a que vai dirixida o programa e necesidades detectadas.
-Programación: obxectivos, actividades, destinatarios/as, instalacións, temporalización, resultados agardados e indicadores de seguimento que se empregarán.
-Coordinador/ra do programa e técnicos/as deportivos: cualificación, cuantificación e tempo por semana dedicado ao programa.
-Orzamento detallado de ingresos e gastos do programa de actividade deportiva proxectada.
-Coordinación con concellos limítrofes, se procede: nome dos concellos, accións de coordinación previstas.
-Emprego do galego: recursos e procedemento que se seguirá.
-Mención da colaboración por parte do organismo concedente: recursos e procedemento que se seguirá.
b) Certificación expedida polo secretario/a do concello, co visto e prace do representante legal, do acordo polo que se solicita a subvención e se se aceptan as condicións e os requisitos establecidos nesta orde, así como de non estar incurso nas prohibicións para obter a condición de beneficiario sinaladas no artigo 2.2º.
c) Declaración de todas as solicitudes de subvencións solicitadas ou concedidas para o mesmo proxecto doutras administracións ou entes públicos ou privados (anexo II).
d) Fotocopia do CIF do concello.
e) Certificado dos habitantes rexistrados no padrón municipal do concello.
4. O prazo de presentación das solicitudes será de 31 días naturais contados a partir do día seguinte ao da publicación desta orde no Diario Oficial de Galicia.
Artigo 6º.-Instrución.
1. O subdirector xeral para o Deporte será o órgano competente para a instrución dos procedementos que se tramiten ao abeiro do disposto nesta orde.
2. Recibidas as solicitudes, revisarase a documentación achegada e comprobarase que reúnen os requisitos establecidos nesta orde.
3. Os defectos nas solicitudes seranlles notificados aos concellos interesados a través de correo certificado con xustificante de recibo, e concederáselles un prazo de 10 días naturais para emendar erros ou omisións. Transcorrido este prazo sen producirse a devandita emenda, arquivarase o expediente logo da resolución de arquivo nos termos previstos no artigo 42 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
4. Completados os expedientes, poranse ao dispor da comisión de valoración para a súa avaliación, ao abeiro dos criterios de valoración fixados no artigo 7º desta orde.
5. A comisión de valoración estará formada polos seguintes membros:
a) Presidente/a: un/unha delegado/a provincial da Consellería de Cultura e Deporte.
b) Vogais:
-Un/Unha delegado/a provincial da Consellería de Cultura e Deporte.
-O xefe do servizo de coordinación deportiva.
-Os xefes dos servizos de deportes das delegacións provinciais da Consellería de Cultura e Deporte.
c) Secretario/a: un/unha funcionario/a da Dirección Xeral para o Deporte, que participará con voz pero sen voto.
6. Serán funcións da comisión de valoración:
a) Avaliar as solicitudes presentadas e a documentación achegada polos concellos solicitantes.
b) Efectuar o informe avaliador elevándoo ao órgano instrutor, para a elaboración da proposta de resolución.
7. O/a secretario/a redactará a correspondente acta de cada sesión da comisión.
8. O órgano instrutor poderá solicitar canta documentación considere precisa.
Artigo 7º.-Criterios de valoración.
1. A comisión de valoración proporá a contía das subvencións correspondentes a cada solicitante, atendendo aos límites establecidos no artigo 4º.
2. A comisión non terá en conta as solicitudes que non se adapten aos requirimentos establecidos nesta orde.
3. A comisión, unha vez avaliadas as solicitudes de todas as entidades que cumpren os requirimentos da orde, proporá a denegación da subvención para aquelas entidades que acaden un importe inferior a 1.000 euros.
4. Para efectuar as propostas de concesión das subvencións, a comisión de valoración avaliará a calidade dos proxectos presentados e baremaraos sobre un máximo de 50 puntos segundo os seguintes criterios:
a) Características técnicas do proxecto, ata 15 puntos.
b) Realización de programas de características similares en anos anteriores, ata 10 puntos.
c) Achega financeira por parte do concello, ata 10 puntos.
d) Coordinación con concellos limítrofes, ata 10 puntos. Correspondendo máis puntos cantos máis concellos se coordinen.
e) Medidas e accións que promovan o fomento do galego no deporte, ata 5 puntos.
Artigo 8º.-Resolución.
1. Analizadas as solicitudes polo órgano instrutor, este redactará un informe que contará co informe avaliador elaborado pola comisión de valoración e que elevará á directora xeral para o Deporte, quen resolverá a concesión ou denegación das solicitudes presentadas.
2. O prazo máximo para resolver e notificar a resolución do procedemento non poderá exceder de seis meses, contado desde o día seguinte á data de publicación desta orde no DOG. Esgotado ese prazo sen resolución expresa, deberá entenderse desestimada a petición correspondente por silencio administrativo.
3. As resolucións adoitadas serán comunicadas de xeito individualizado a cada un dos beneficiarios a través de correo certificado con xustificante de recibo. Así mesmo, a relación completa de beneficiarios será publicada a través da web www.deportegalego.eu.
4. Notificada a resolución polo órgano concedente, o beneficiario disporá dun prazo de dez días para a súa aceptación; transcorrido este sen que se producise manifestación expresa, entenderase tacitamente aceptada.
5. A realización das actividades será responsabilidade exclusiva do concello solicitante, ben que a Dirección Xeral para o Deporte debe estar informada das circunstancias concretas da execución e reserva para si o dereito de solicitar a información complementaria que considere oportuna, así como a comprobación de calquera aspecto relacionado con ela.
6. No caso de que as subvencións outorgadas non sexan aceptadas polos beneficiarios ou que se renuncie a elas, o órgano instrutor poderá formular proposta de resolución complementaria e adxudicar o importe dispoñible entre as solicitudes valoradas pola comisión e que non acadasen axuda por límites orzamentarios, de acordo coa orde de puntuación establecida.
Artigo 9º.-Xustificación.
1. Os beneficiarios das axudas deberán solicitar o aboamento da axuda concedida no momento en que se teña realizado o proxecto presentado e unha vez xustificada a súa realización. En calquera caso, o prazo máximo e improrrogable para a presentación da citada xustificación e a petición de aboamento da axuda, será o 15 de outubro de 2009.
2. O lugar de presentación serán as delegacións provinciais da Consellería de Cultura e Deporte ou nalgunha das formas previstas no artigo 38.4º da Lei de réxime xurídico das administracións públicas e do procedemento administrativo común.
3. A solicitude de aboamento da axuda concedida (anexo III) deberá ir acompañada da seguinte documentación:
a) Certificación expedida polo secretario/a do concello, co visto e prace do representante legal, en que se faga constar: o cumprimento da finalidade para a cal se concedeu a subvención, a relación de actividades realizadas, o importe detallado do gasto efectuado.
b) Declaración de todas as solicitudes de subvencións solicitadas ou concedidas para o mesmo proxecto doutras administracións ou entes públicos ou privados (anexo II).
c) Memoria descritiva do proxecto presentado segundo as epígrafes detalladas no artigo 5.3º a), detallando claramente os resultados cuantitativos e cualitativos obtidos e a súa correspondente valoración.
d) Certificado orixinal da titularidade da conta bancaria onde se fará o ingreso da subvención.
4. No caso de que o gasto xustificado sexa a totalidade do orzamento de gastos do proxecto presentado na solicitude, o beneficiario solicitará o aboamento da totalidade da subvención concedida. No caso de que o gasto xustificado sexa inferior ao orzamento de gastos do proxecto presentado na solicitude, o beneficiario solicitará o aboamento da subvención con base na seguinte fórmula:
Gasto xustificado x (subvención concedida/total orzamento de gastos do proxecto presentado na solicitude).
En calquera das dúas circunstancias o aboamento da subvención solicitada terá que cumprir cos límites establecidos no artigo 4º.
5. Os órganos competentes da Consellería de Cultura e Deporte poderán solicitar as aclaracións ou os informes dos medios de xustificación que consideren oportunos.
6. As solicitudes que incumpran os prazos ou requisitos de xustificación solicitados perderán o dereito ao aboamento da axuda, posibilitando a reasignación de tales créditos.
Artigo 10º.-Pagamento.
1. O pagamento da subvención queda condicionado á presentación da documentación xustificativa que acredite o cumprimento da finalidade para a que se concedeu a subvención.
2. O importe da subvención farase efectivo, nun único pagamento na conta bancaria cuxo certificado se achega coa xustificación.
Artigo 11º.-Obrigas dos beneficiarios.
1. Os concellos que resulten beneficiarios das subvencións concedidas ao abeiro desta orde virán obrigados a cumprir o establecido no artigo 11 da Lei 9/2007, de subvencións de Galicia, e en especial:
a) Executar o proxecto que fundamentou a concesión da subvención, así como xustificar a súa realización.
b) Adoptar as seguintes medidas de identificación, información e publicidade da subvención concedida:
-A utilización do galego nos medios de información e comunicación relacionados co proxecto.
-Facer constar obrigatoriamente en toda a comunicación xerada polas actividades obxecto de axuda que se recibiu subvención da Consellería de Cultura e Deporte, Dirección Xeral para o Deporte, utilizando para iso, e de forma clara e visible, os logos e símbolos institucionais da Consellería de Cultura e Deporte-Dirección Xeral para o Deporte, dispoñibles para o efecto na páxina web www.deportegalego.eu.
c) Facilitarlle á Dirección Xeral para o Deporte a comprobación e o control das actividades que se subvencionan con cargo a esta orde.
d) Estar ao día no cumprimento das súas obrigas tributarias e fronte á Seguridade Social e non ter pendente de pagamento ningunha outra débeda coa Administración pública da Comunidade Autónoma. En todo caso, e segundo o artigo 48 f) da Lei de orzamentos xerais da Comunidade Autónoma de Galicia para 2009, os beneficiarios das axudas acollidas a esta orde, atendendo ao artigo 31.7º c) da Lei de subvencións de Galicia, quedan exentos de achegar os xustificantes das anteriores obrigas.
2. Os beneficiarios de subvención quedan sometidos ás actuacións de control financeiro que lle correspondan á Consellería de Economía e Facenda e ás previstas na lexislación do Consello de Contas ou do Tribunal de Contas.
Artigo 12º.-Modificación da resolución, revogación e reintegro.
1. Toda alteración das condicións tidas en conta para a concesión das subvencións e para a súa xustificación, en particular a obtención concorrente de subvencións ou axudas outorgadas por outras administracións ou outros entes públicos ou privados, poderá dar lugar á modificación da resolución de concesión e, eventualmente, á súa revogación.
2. Procederá a revogación das subvencións, así como o seu reintegro total ou parcial das cantidades percibidas e a exixencia do xuro de demora, nos casos e nos termos previstos nos artigos 32 e 33 da Lei 9/2007 e no artigo 19 do Decreto 287/2000, en canto non se opoña ao establecido na Lei 9/2007.
Artigo 13º.-Seguimento e control.
1. Sen prexuízo das facultades que teñan atribuídas outros órganos da Administración, a Consellería de Cultura e Deporte levará a cabo funcións de control, avaliación e seguimento.
2. Para realizar as ditas funcións poderanse empregar cantos medios estean á súa disposición para comprobar, en todo momento, a aplicación das subvencións concedidas para os fins programados e o cumprimento dos requirimentos exixidos na orde e demais normas vixentes que resulten de aplicación. Para estes efectos, os beneficiarios deberán cumprir as obrigas de comprobación que se establezan nesta orde.
Artigo 14º.-Réxime xurídico das axudas. Lexislación aplicable.
1. Nos aspectos non contidos nesta orde rexerá a normativa xeral en materia de subvencións constituída pola Lei 9/2007, do 13 de xuño, de subvencións de Galicia, do Decreto 11/2009, do 8 de xaneiro, polo que se aproba o Regulamento da Lei 9/2007 do 13 de xuño, de subvencións de Galicia, así como polos preceptos básicos da Lei 38/2003 , do 17 de novembro, xeral de subvencións e do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.
Artigo 15º.-Réxime de recurso.
As resolucións que se diten neste procedemento esgotan a vía administrativa e contra elas poderá formularse, con caracter potestativo, recurso de reposición no prazo dun mes perante o mesmo órgano que ditou a resolución impugnada, ou ben cabe interpoñer recurso contencioso-administrativo no prazo de dous meses ante o órgano competente de xurisdición contencioso-administrativa, de conformidade co disposto na Lei 29/1998, do 13 de xullo, reguladora da xurisdición contencioso-administrativa e na Lei 30/1992, do 26 de novembro, de réxime xurídico das administracións públicas e do procedemento administrativo común.
Disposicións adicionais
Primeira.-Coa presentación da solicitude o beneficiario dá a súa conformidade a que os datos facilitados para a concesión da subvención figuren no Rexistro público de subvencións coas excepcións do artigo 15.2º d) da Lei 9/2007.
Segunda.-De acordo co establecido nos puntos 3º e 4º do artigo 13 da Lei 4/2006, do 30 de xuño, de transparencia e de boas prácticas na Administración pública galega e no Decreto 132/2006, do 27 de xullo, a Consellería de Cultura e Deporte publicará no DOG e na páxina web www.deportegalego.eu as subvencións concedidas ao abeiro desta orde, con expresión do beneficiario, a contía e a súa finalidade.
Disposicións derradeiras
Primeira.-Autorízase a directora xeral para o Deporte para ditar cantas disposicións sexan precisas en relación con esta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de marzo de 2009.
Ánxela Bugallo Rodríguez
Conselleira de Cultura e Deporte
Ver referencia pdf "05800D008P044.PDF"